section_heading: Vojna karijera
paragraph_text: U siječnju 1901. premješten je u 19. pješačku pukovniju gdje zapovijeda bojnom, da bi u siječnju 1906. bio promaknut u čin potpukovnika. Od travnja 1906. služi u stožeru 34. pomeranijske pukovnije, nakon čega je u listopadu 1908. imenovan najprije privremenim, a u siječnju 1909. i trajnim zapovjednikom 66. pukovnije smještene u Magdeburgu. Istodobno s tim imenovanjem promaknut je u čin pukovnika. U studenom 1909. postaje zapovjednikom Pješačke streljačke škole u Potsdamu, na čijem čelu se nalazi do travnja 1912. kada je imenovan zapovjednikom 33. pješačke brigade uz istodobno promaknuće u čin general bojnika. U listopadu te godine postaje glavnim inspektorom za lovačke i streljačke postrojbe zamijenivši na tom mjestu Alfreda von Larischa na kojem položaju se nalazi sve do početka Prvog svjetskog rata.